अदालगुरिनि सिङाव थानाय भेरगावनि बोरायफुजासालिआव (बुढ़ा पुजाशालि) देग्लाय गैआ सुबुंनि जेबो होंगो-दोंगो आरो रंजाखुसि ৷ गामाखालि बोसोरफोरावबा बे भेरगावनि टोट’लापारा गामिआव थानाय गोजामसिन बोरायफुजा सालिआव जेबोद गाजा-गोमजा, रंजा-बाजायै खुंनाय जायोमोन ৷ नाथाय देग्लाय मुलुगावनो कभिद-19 संदेरग्रा बेरामआ गोसारनायनि थाखाय सरकारनि हायुं बिफाना फुजाखौल’ होनो गोख्रों बिथोन होनायनि थाखाय फुजानि थासारिआ गोबां सिरिहाब जादों ৷ दुफां बोथोरनि समाव दुर्गा फुजाजों लोब्बा लाखिनानै गोदोनिफ्राय (1753 माइथाय) फालिबोनाय बे टोट’लापारा बोरायफुजासालिआव नाथाय गैआ दुर्गा बिमानि हाजों बानायनाय मुसुखा ৷ बे बोराय फुजासालिआव दं गोदोनि अन्थाइयाव दानख’नाय शिव आरो पार्बति- दुर्गा बिमानि मुसुखा ৷ बेयाव दानि दुर्गा बिमानो बाउनाय बादिबो गैजोबा ৷बेयाव गोदो मंगलिय मानसि फोलेरफोरा होनाय फुजानि नेमखान्थिजोंसो होनाय फुजाआ सोलि बोदों ৷ बुंफोरथि दं बे फुजाथिलिआव सोरबाफोर जानला-मानला सुवासुति खालामोब्ला सोलेरा गाज्रि जानायनि खोथा आरो गोबां फोरमानबो दंसै ৷ बे फुजाथिलिआव गोथार गोसो लाना गावनि सान्नाय आरो हास्थायनायखौ बिमानि खाथिआव बोर बिख’ना लानो रोङोब्ला जिउआव जाफुंसारनाय आरो मोन्नायनिबो गोबां बिदिन्थि दं होन्ना मिथिना मोन्नाय जादों ৷ जुरि जेन्नाय समफोराव बोलि होनाय बिधाना सोलियोमोन होन्ना मिथिनाय जादोंब्लाबो गोदान मुगानि जायगानि राइजो राजाफ्रा आथिखालाव बेयाव गोसायनि मुंआव बाउनायफोरखौ गोथाङै हगारनाय जायोसै ৷ आइ बिमा दुर्गानि (रोनसोन्द्रि) मुंआव बाउनाय दाव फारेव, बोरमाफोरखौ गोथाङै हगारना होनाय जायो होन्ना मिथिनो होयो गामिनि बैसो गोराफोरा ৷ बे जारिमिनारि बोरायफुजा सालिआव मुर्ति एबा मुसुखा गैआलासिनो गोदोनिफ्राय अन्थायनि मुसुखाआव फालिबोनाया मोनसे बिजिरसंनो गोनां बाथ्रा ৷ नाथाय बे अदालगुरि जिलानि मादावनो गोजामसिन गोसोनि हास्थायनायखौ मोनफुंनो हानाय जायगाखौ आसाम सरकार एबा बिटिसि खुंथायआ दासिमलागै संरैखा होनो एबा दावबायनाय मोदायसालि जायगा महरै सिनायथि होयिआ सानथावना ৷ बेखायनो बे ओनसोलनि राइजो राजाफोरा फैबाय थानाय बिटिआरनि गोदान सरकारखौ बे मोदायजो थानाय जायगाखौ संरैखा होनायजों लोगोसे दावबायनाय मोदायथिलि महरै सायख’ना जौगा होनो खावलायदों ৷